《龙香行，赠吴国良》
元代·郑元祐

张公洞中芝草春，帝藏宝书更几尘？中有龙香烧墨法，古苔溜雨松肤皴。

木公窃窥试造后，至今法行溪水滨。吴生妙解不求似，独造万古工何纯！

玄霜夜捣玉兔臼，黑琼晓剥苍蛟鳞。制成比之犀截角，研罢顿似鸾凭茵。

姿如青铜色如漆，并潘便见亦相亲。老奚父子委世久，潘李竟谁追后尘？

嗟生一朝遇赏识，会同南琛贡紫宸。愿宝龙香古圭璧，明月清光长照人。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。